На основу Одлуке Општинског већа општине Осечина о расписивању Јавног конкурса за учешће домаћинстава у спровођењу мера енергетске санације број 060-37/2021 од 24.08.2021. године и Правилника о суфинансирању мера енергетске санације породичних кућа на територији општине Осечина („Општински службени гласник “ број 5/2021), Општинско веће општине Осечина

расписује

**ЈАВНИ ПОЗИВ**

**за суфинансирање мера енергетске ефикасности** **на породичним кућама на територији општине Осечина за 2021. годину**

**I УСЛОВИ ПРИЈАВЕ НА КОНКУРС**

**Право учешћа на јавни позив имају грађани и који испуњавају следеће услове:**

1. да је подносилац пријаве власник и да живи у породичној кући или у стану на територији Општине (према решењу за порез и фотокопије личне карте),
2. да поседује један од следећих доказа за стамбени објекат:
   1. доказ о изградњи објекта пре доношења прописа о изградњи,
   2. грађевинску дозволу добијену кроз редован поступак обезбеђења дозволе,
   3. употребна дозвола,
   4. грађевинску дозволу добијену из поступка легализације или
   5. решење о озакоњењу.
3. да је измирио доспеле обавезе по основу пореза на имовину,
4. не прихватају се трошкови радова, набавке материјала и опреме који настану пре првог обиласка Комисије за преглед и оцену поднетих захтева за суфинансирање пројеката енергетске ефикасности.

**Право учешћа на јавном позиву немају:**

* власници који не живе у кући или стану за који подносе пријаву,
* власници стамбених објеката који су у претходном периоду користили средства општине за сличне активности и иста оправдали и
* власници стамбених објеката који су у претходне две године после достављања Решења о додели бесповратних средстава за сличне активности одустали од спровођења активности.

**II максимална ВИСИНА СРЕДСТАВА СУФИНАНСИРАЊА**

**а. УградњА и набавкА материјала за термичку изолацију спољНих зидова И кровова:**

ЗА ГРАЂАНЕ власнике породичних кућА

- Максимално учешће општине Осечина и Републике Србије је до 120.000,00 динара са ПДВ-ом по пријави, односно до 50% укупне вредности радова по пријави са ПДВ-ом.

- Укупна планирана средства општине Осечина и минстарства за ову меру су 1.500.000,00 динара.

Напомене:

- Минимална дебљина за термичку изолацију износи 10 cm.

**Б. набавкА И уградњА прозора и СПОЉНИХ врата са пратећим грађевинским радовима:**

ЗА ГРАЂАНЕ ВЛАСНИКЕ породичнИХ кућа

- Максимално учешће општине Осечина и Републике Србије је до 100.000,00 динара са ПДВ-ом по пријави, односно до 50% укупне вредности радова по пријави са ПДВ-ом.

-Укупна планирана средства општине Осечина и минстарства за ову меру су 1.610.000,00 динара.

Напомене:

- Минималним техничким карактеристике су (U – коефицијент прелаза топлоте): U≤ 1,5 W/m2K за прозоре и балконска врата, U ≤ 1,6 W/m2K за спољна врата

-Средства се неће одобравати за набавку и уградњу појединачних прозора и врата већ замена прозора и врата мора бити комплетна за етажу или кућу

**В. НАБАВКА И ИНСТАЛАЦИЈА КОТЛОВА/ПЕЋИ НА БИОМАСУ (ДРВНИ ПЕЛЕТ, БРИКЕТ, СЕЧКА):**

ЗА ГРАЂАНЕ ВЛАСНИКЕ породичнИХ кућА

- Максимално учешће општине Осечина и Републике Србије је до 85.000,00 динара са ПДВ-ом по пријави за котлове или пећи на биомасу, односно до 50% укупне вредности радова по пријави са ПДВ-ом.

- Укупна планирана средства општине Осечина и минстарства за ову меру су 700.000,00 динара.

Напомене:

- Минимални степен корисности котла (грејача простора) на биомасу (дрвни пелет,) износи 85%, пећи (грејача простора) на биомасу износи 70%

- Прихватљива цена котла је цена основне верзије за ову меру са ПДВ-ом

**Г. НАБАВКА И ИНСТАЛАЦИЈА ТОПЛОТНИХ ПУМПИ ЗА ВЛАСНИКА ПОРОДИЧНИХ КУЋА:**

- Максимално учешће општине Осечина и Републике Србије је до 150.000,00 динара са ПДВ-ом по пријави, односно до 50% укупне вредности радова по пријави са ПДВ-ом.- Укупна планирана средства општине Осечина и минстарства за ову меру су 150.000,00 динара.

Напомена:

- Прихватљива цена топлотне пумпе је цена основне верзије

**Д. НАБАВКА И ИНСТАЛАЦИЈА НОВИХ ЕФИКАСНИЈИХ УРЕЂАЈА ЗА КЛИМАТИЗАЦИЈУ ЗА ВЛАСНИКЕ ПОРОДИЧНИХ КУЋА:**

- Максимално учешће општине Осечина и Републике Србије је до 20.000,00 динара са ПДВ-ом по пријави, односно до 50% укупне вредности радова по пријави са ПДВ-ом.

- Укупна планирана средства општине Осечина и минстарства за ову меру су 40.000,00 динара.

**НАПОМЕНА: ИЗНОСИ СУФИНАНСИРАЊА ЗА НАВЕДЕНЕ МЕРЕ СУ ПРОПИСАНИ У ЧЛАНУ 6. ПРАВИЛНИКА О СУФИНАНСИРАЊУ МЕРА ЕНЕРГЕТСКЕ САНАЦИЈЕ ПОРОДИЧНИХ КУЋА (ПРИЛОГ 3).**

**СВЕ ПРЕКО ГОРЕ НАВЕДЕНИХ МАКСИМАЛНИХ ИЗНОСА СРЕДСТАВА СУФИНАНСИРАЊА ОПШТИНЕ СНОСИ ПОДНОСИЛАЦ ПРИЈАВЕ (НА ПРИМЕР ПОДНОСИЛАЦ ПРИЈАВЕ СЕ МОЖЕ ОПРЕДЕЛИТИ И ЗА СКУПЉЕ ПРОЗОРЕ С ТИМ ДА РАЗЛИКУ У ЦЕНИ СНОСИ ПОДНОСИЛАЦ ПРИЈАВЕ).**

**III НЕПРИХВАТЉИВИ ТРОШКОВИ**

Трошкови који неће бити финансирани јавним позивом су за:

* рефундацију трошкова за већ набављену опрему и извршене услуге (плаћене или испоручене), односно, не прихватају се трошкови радова, набавке материјала и опреме који настану пре првог обиласка Комисије за преглед и оцену поднетих захтева за суфинансирање пројеката енергетске ефикасности.
* Трошкови у вези са одобравањем и спровођењем кредитног задужења: трошкови одобравања кредита, трошкови камата, трошкови кредитног бироа, трошкови осигурања кредита и сл.
* Набавка опреме коју подносилац захтева за бесповратна средства сам производи или за услуге које подносилац захтева сам извршава.
* Други трошкове који нису у складу са мерама енергетске санације.

**IV ОБАВЕЗНА ДОКУМЕНТАЦИЈА уз ПРИЈАВУ НА ЈАВНИ ПОЗИВ**

**А) За грађане власнике породичних кућа пријава мора да садржи:**

1. потписан и попуњен Пријавни образац (Прилог 1) за суфинасирање мера енергетске ефикасности са попуњеним подацима о мери за коју се конкурише;
2. фотокопију личне карте или очитана лична карта подносиоца захтева којом се види адреса становања подносиоца пријаве;
3. фотокопије личних карата са адресом пребивалишта или очитане личне карте за све чланове домаћинства;
4. решење о утврђивању пореза на имовину;
5. копију грађевинске дозволе, односно други документ којим се доказује легалност објекта;
6. фотокопију рачуна за утрошену електричну енергију за стамбени објекат за који се конкурише за последњи месец, ради доказа да власници живе у пријављеном стамбеном објекту о (препоручује се да минимална потрошња не може бити мања од 50 kWh месечно);
7. предмер и предрачун/ профактура за опрему са уградњом издата од привредног субјекта са листе директних корисника коју је објавила Општина;
8. потписана изјава о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања (Прилог 4).

**Б) Документација која се даје на увид Комисији приликом обиласка објекта:**

Грађевински пројекат објекта (уколико постоји).

**В) Документација која се доставља нако потписивања Уговора и завршетка радова:**

Након завршетка радова потребно је да крајњи корисник достави доказ о уплати целокупног сопственог удела у финансирању мере (признаница/рачун) привредном субјекту (извођачу радова).

**V ПРЕУЗИМАЊЕ ДОКУМЕНТАЦИЈЕ ЗА ЈАВНИ ПОЗИВ**

Конкурсна документација за Јавни позив може се преузети на интернет страници Општине Осечина, [www.osecina.com](http://www.osecina.com), или на писарници општине и садржи:

* Комплетан текст Јавног позива;
* Прилог 1 – ЗА ГРАЂАНЕ - Пријавни образац и образац о стању породичне куће;
* Прилог 2 – Листа фирми/привредних субјеката са које грађани бирају једну фирму за одговарајућу меру од које морају да прибаве предрачун са ценом и количином опреме и уградњу. Овај предрачун је обавезно поднети уз пријаву;
* Прилог 3 – Правилник о суфинансирању мера енергетске санације стамбених породичних кућа на територији општине Осечина;
* Прилог 4 – Изјава о увиду, прибављању и обради података о којима се води службена евиденција.

**VI МЕСТО И РОК ДОСТАВЉАЊА ПРИЈАВА**

**Рок за подношење пријава је 21 дан од дана објављивања на званичној интернет страници и огласној табли Општине Осечина.**

**Јавни позив је отворен до 14.09.2021. године.**

Попуњени, оверени и одштампани пријавни образац у три примерка (један оригинал и две копије) и пратећа документација достављају се у затвореној коверти са назнаком:

**„ПРИЈАВА ЗА ЈАВНИ ПОЗИВ ЗА УЧЕШЋЕ ГРАЂАНА У СПРОВОЂЕЊУ МЕРА ЕНЕРГЕТСКЕ САНАЦИЈЕ – НЕ ОТВАРАТИ“,**

са пуном адресом пошиљаоца на полеђини коверте.

Пријава се предаје лично на писарници Општинске управе општине Осечина, или препоручено поштом на адресу:

Општина Осечина

Комисија за преглед и оцену поднетих захтева за суфинансирање мера енергетске санације

Карађорђева 78, 14 253 Осечина

**За све додатне информације и обавештења подносилац пријаве се може обратити на контакт телефон 014/451-311, локал 116.**

За информације у вези Јавног позива можете се обратити на електронску адресу: Е-mail: dusko.miric@osecina.com

Сва питања и одговори биће објављени на интернет страници Општине Осечина, линк: www.osecina.com

Благовременом доставом сматра се препоручена пошиљка предата пошти најкасније до истека последњег дана утврђеног рока за предају конкурсне документације (печат поште), без обзира на датум приспећа. Пријаве послате на било који други начин неће бити узете у разматрање. **Неблаговремене и непотпуне пријаве се неће разматрати.**

Пријава ће се сматрати неуредном ако у достављеној писаној форми недостаје било који документ из одељка IV. Јавног позива и у том случају решењем ће бити одбачена.

Пријаве са документацијом чија садржина није у складу са Јавним позивом се не оцењују и решењем ће бити одбијене.

**VII. КРИТЕРИЈУМИ ЗА ИЗБОР ПРОЈЕКАТА КРАЈЊИХ КОРИСНИКА (ПОРОДИЧНЕ КУЋЕ)**

Евалуација пријаве подносиоца ће се вршити у складу са Правилником усвојеним од стране општине Осечина.

**VIII. НАЧИН РЕАЛИЗАЦИЈЕ ДОДЕЉЕНИХ СРЕДСТАВА**

Општина Осечина ће вршити пренос средстава искључиво директним корисницима (привредним субјектима – фирмама које реализују мере, а након што појединачни крајњи корисник (грађанин) изврши уплату директном кориснику целокупну своју обавезу и након завршетка реализације мере.

Услов да се пренесу средства директном кориснику је потврда Комисије да су радови изведени како је предвиђено предмером и предрачуном који је грађанин предао када се пријавио за меру као и у складу са записником Комисије приликом првог изласка.

Крајњи Корисник мора имати уредну документацију које ће доставити надлежној комисији.

Крајњи корисник ће сам сносити трошкове изведених радова који буду већи од износа субвенције наведене у одељку II (максималног износа учешћа ЈЛС).

Контролу извршења уговорених обавеза извршиће Комисија.

Уколико Корисник средстава није средства наменски утрошио, или радови нису изведени у складу са предрачуном који је крајњи корисник поднео приликом пријаве, ЈЛС неће уплатити средства додељена јавним позивом.

Уколико приликом обиласка објекта подносиоца пријаве ради евалуације пријаве у циљу оцене почетног стања објекта и веродостојности података из поднете пријаве се констатује да подаци нису истинити, подносилац ће бити дисквалификован.

Уколико из неког разлога крајњи корисник не може да реализује набавку од одабраног директног корисника, има право да изврши набавку од другог директног корисника са листе и да о томе, пре реализације набавке, обавести Комисију и достави јој нову профактуру/предрачун, с тим да износ не може бити већи од одобреног.

**IX. ОЦЕЊИВАЊЕ, УТВРЂИВАЊЕ ЛИСТЕ И ИЗБОР КРАЈЊИХ КОРИСНИКА**

Оцењивање и рангирање пројеката грађана, врши се применом критеријума из члана 26. Правилника (Прилог 3).

Комисија разматра пријаве и у складу са условима из члана 26. Правилника, утврђује прелиминарну ранг листу крајњих корисника за сваку меру на основу бодовања према критеријумима из члана 26. Правилника.

Листу из става 2. овог одељка Комисија објављује на огласној табли Општине Осечина и званичној интернет страници Општине Осечина.

Подносиоци пријава имају право увида у поднете пријаве и приложену документацију по утврђивању листе из става 2. овог одељка у року од **три дана** од дана објављивања листе.

На листу из става 2. овог одељка подносиоци пријава имају право приговора Комисији у року од **осам дана** од дана њеног објављивања. Приговор се подноси на писарницу Општине Осечина.

Комисија је дужна да размотри поднете приговоре на листу из става 2. овог одељка као и да донесе одлуку о приговору, која мора бити образложена, у року од **15 дана** од дана његовог пријема и на основу донетих одлука донесе ревидирану прелиминарну листу.

На основу листе из става 6. овог одељка Комисија врши теренски обилазак ради увида у стање стамбених објеката са те листе закључно са редним бројем подносиоца пријаве до којег су обезбеђена укупна средства за субвенционисање.

Уколико је Комисија приликом теренског обиласка из става 7. овог одељка утврдила да је подносилац пријаве дао неистините податке у пријави Комисија га елиминише из ревидиране прелиминарне листе и уместо њега спроводи теренски обилазак првог следећег на листи код кога није вршен теренски обилазак.

Приликом теренског обиласка уз обавезно присуство подносиоца захтева комисија сачињава записник у два примерка, при чему један остаје подносиоцу пријаве, а један задржава Комисија. У записнику Комисија потврђује да ли су мере наведене у предмеру и предрачуну који је грађанин поднео приликом пријаве на јавни позив прихватљиве.

На основу записника из става 9. овог одељка комисија сачињава коначну листу крајњих корисника.

Листу из става 10. овог одељка Комисија објављује на огласној табли Општине Осечина и званичној интернет страници Општине Осечина.

На листу из става 10. овог одељка подносиоци пријава код којих је извршен теренски обилазак, имају право приговора Комисији у року од **осам дана** од дана објављивања коначне листе крајњих корисника. Приговор се подноси на писарницу Општине Осечина.

Комисија је дужна да одлучи по приговорима из става 10. овог одељка у року од **15 дана** од дана пријема приговора и након одлучивања по свим приговорима сачини коначну листу крајњих корисника.

Општинско веће општине Осечина доноси Одлуку о додели бесповратних средстава крајњим корисницима за спровођење мера енергетске санације, на основу чега се закључују уговори.